**יחידת צוותי הנהגות- יום ד' תדריך חנוכה דרום | חוויות החניכות הטובה**

**מתודה ראשונה: התבוננות**

נחלק למשתתפים.ות פתקים בשלושה צבעים עליהם יצטרכו לכתוב ולהדביק בחלל החדר על פי המחוון הבא:

פתק לבן- הזדמנויות, חוויות טובות מחנוכה דרום (שעברו באופן אישי, או שלדעתםן יכולים.ות לחוות בטיול).

פתק כחול- מורכבויות, אתגרים, חששות (שעברו באופן אישי, או שלדעתםן יכולים.ות לחוות בטיול).

פתק צהוב- שאלות/תהיות שקיימות אצלם.ן בראש ונותרו פתוחות.

לאחר מכן, נערוך סבב קצר בו מי שירצה/תרצה ישתף/תשתף במה שכתב.ה.

זמן: 10 דקות עזרים: פתקיות נספחים: אין

**הערה למדריכ.ה:** מתודה זו חשובה לחיבור המשתתפים.ות לטיול עצמו ולהרגשה שמגיעה בעקבותיו. יש לזכור כי יושבים.ות בחדר א.נשים שמכירים.ות את הטיול וחוו אותו כחניכים.ות, יש כאלו שלא מכירים.ות כלל את הטיול, וכאלו שמכירים.ות את הטיול וחוששים.ות ממנו באופן אישי. לכן, יש לנהל את הסבב בצורה רגישה וקשובה, אבל גם לשמור על אווירה מקדמת ומעודדת להתגברות והתמודדות עם הטיול.

**מתודה שנייה: חשיבה משותפת**

נחלק את המשתתפים.ות לשלוש קבוצות על פי שכבות הגיל בטיול- 1/6,1/7,1/8. נחלק לכל קבוצה את מאפייני הגיל המוכרים המזוהים עם שכבת הגיל הספציפית. נבקש מכל קבוצה לאפיין מחדש את שכבת הגיל על פי השאלות הבאות:

1. אילו מאפיינים אנו רואים.ות בשטח בהשוואה למה שכתוב במסמך? (התנהגויות, אמירות, תפיסות, אמונות)
2. מה השתנה בשכבת הגיל? מה התווסף לביטויים הרגשיים? מה הצטמצם? (יש להתייחס לתקופות השונות שעברו- קורונה, הרפורמה המשפטית, מלחמה)
3. מהם המאפיינים התנועתיים בשכבת גיל זו?
4. אם כך, בהתאם למאפיינים שעלו לשכבת הגיל, אילו התנהגויות אנו נצפה לפגוש בטיול? רשמו אותן בדפים נפרדים. (כל התנהגות בדף נפרד- לא רק התנהגויות שליליות).

זמן: 20 דקות עזרים: שאלות מנחות נספחים: מאפייני הגיל

**מתודה שלישית: ייצוג**

נמתח ציר בחדר שבקצהו האחד ישנן המילים 'לגיטימי- שטח לבן', ובקצהו השני 'לא לגיטימי- שטח שחור'. נבקש מהמשתתפים.ות למקם את ההתנהגויות שכתבו על גבי הציר. ונבחן מה הן ההתנהגויות העולות בכל אחד מהקצוות. לאחר מכן נשאל:

1. האם הקצה השחור והקצה הלבן מוסכם על כולם?
2. מה הופך התנהגות מלגיטימית ללא לגיטימית?
3. מה אנחנו צופים.ות שנפגוש יותר בטיול חנוכה?
4. עד כמה השטחים הלבנים והשחורים ידועים.ות לחניכים.ות?
5. מהו השטח שנמצא בין הקצוות? מה נוצר בו?

זמן: 15 דקות עזרים: דפים ריקים, חבל נספחים: פתקים 'לגיטימי', 'לא לגיטימי'

**הערה למדריכ.ה:** נצא מנקודת הנחה שיהיו התנהגויות שמונחות באמצע הציר, להן נקרא 'שווה בדיקה- שטח אפור'. כלומר, התנהגויות שהן אינן שחור מובהק או לבן מובהק, אלא התנהגויות שמכילות בתוכן הרבה מאוד אפור. על השטח האפור נרצה ליצור את הדיון המשמעותי במתודה. שטח אפור- התנהגויות שדורשות הארה, אבל שהן לא עוברות אותנו.

**מתודה רביעית: הסבר**

נסביר למשתתפים.ות- בני.ות הנוער נמצאים בשלב בחייהם.ן בו הם.ן מעצבים.ות את זהותם.ן ונפגשים.ות עם הערכים, התפיסות, האמונות והתשוקות שלהם.ן. בשלב זה בני.ות הנוער חשופים.ות למגוון רחב של התנסויות, כאשר בכל התנסות כזאת עליהם.ן לקחת בחירה- בין הנכון ללא נכון, הטוב לרע, הצודק ללא צודק. בחיינו ישנן נורמות חברתיות חזקות וכן גם חוקים ונהלים, כך שקל לנו להגיד מהו השטח השחור ומהו השטח הלבן- מה לגיטימי ומה לא לגיטימי. המורכבות מתחילה כשמגיעים.ות לשטח האפור. למעשה, בשטח הזה, כובד האחריות מונח אך ורק על בני.ות הנוער בהחלטה שיקבלו, בשטח זה מורכב לגלות מה הנכון ומה הלא נכון, מה הטוב ומה הרע, מה הצודק ומה הלא צודק, מה לגיטימי ומה לא לגיטימי. באותם הרגעים והמקרים על בני.ות הנוער להיות קשובים.ות לקול הפנימי שלהם.ן- מהם הערכים שמניעים.ות אותי? האם אני בוחר.ת בעצמי או שבחרו במקומי? האם כדאי לי להימנע או שאולי להגיב? מה נכון לי? מה נכון לא.נשים שסביבי? שאלות מורכבות שמושפעות לא פעם מקבוצת השווים.ות שלהם.ן.

בטיול חנוכה, עולם ההתנסויות פוגש את בני.ות הנוער בעצימות גבוהה. הם.ן פושטים.ות את הכובעים המקצועיים מהשבט- מדריכים.ות, פעילים.ות והופכים.ות להיות חניכים.ות בחזרה.

המטרה שלנו היא לאמץ את חווית החניכות- לא להיבהל ממנה, אלא לעטוף אותה ולתת להם.ן את ההזדמנות להגיע לשטחים האפורים ולקבל את הבחירות הנכונות עבורם.ן.

זמן: 5 דקות עזרים: אין נספחים: אין

אם כך, נשאל:

מהי חווית חניכות טובה? כיצד מייצרים אותה?

נכתוב את התשובות העולות ונכוון- (סטינג, גבולות ברורים, תוכן משמעותי, שיח מאפשר, ביטחון בקבוצה, זמני משחק, ערבות הדדית, סקרנות ולמידה). בחווית חניכות טובה- מגיעות הזדמנויות חינוכיות חשובות שיש לתת להן מקום.

**מתודה חמישית: שיתוף**

נחזור למליאה סביב ציר ההתנהגויות- נשאל:

-מה מאפיין את מרכז הציר? את 'השטח האפור'?

-מה המכנה המשותף בין ההתנהגויות?

- מה מפחיד אותנו/ את המרכזים.ות בהתמודדות עם השטח האפור?

- איך המרכזים.ות מסווגים.ות את האירועים? איך אנחנו מסווגים.ות?

**נגדיר יחד: שטח אפור- מפגש התנגשות בין ערכים שעלול להביא לביטוי התנהגותי של הפרת מרחב בטוח שאינו בהכרח מחייב דיווח עו"סית.**

לאחר מכן נציג לצוותי ההנהגה את הכלים הקיימים שלנו כיחידה למניעה ולהתמודדות בתחומי המרחב הבטוח- לבחור בעצמי, זמן עצירה, מיפוי מסורות, תרשים יחסי כוחות, חובת היוועצות, תחקירים ותהליכי מניעה, מודל התאמת תגובה.

**סיכום:**

נשלח את הצוותים עם דפי העזר של מניעה והתמודדות- בדומה לרכזות מרחב בטוח ונציין כי יותר מכדאי להשתמש בהם לתהליך חנוכה המתקיים.

זמן: 10 דקות עזרים: דפי מניעה והתמודדות נספחים: כלים יחידת מרחב בטוח